ጠቅላይ ሚንስትር ኃይለማርያም ደሳለኝ በዙሪያቸው የዴኢህዴን ሰዎችን በማሰባሰብ በራሳቸው ለመቆም የመሞከር አዝማሚያ እያሳዩ ከመሆናቸው በተጨማሪ ግዙፍ ኢኮኖሚያዊ ፕሮጀክቶችን በማዘጋጀት እና አንዳንድ የመለስ ፖሊሲዎችን በመከለስ ‹‹አሻንጉሊት›› የሚል ትችት ለሚያቀርቡባቸው ነቃፊዎቻቸው፣ ጥንካሬያቸውን ማሳየት እንደሚፈልጉ ምልክቶች እየታዩ ነው፡፡ ለደኢህዴን ቅርብ የሆኑ ሰውም ‹‹ኃ/ማርያም ከጠርሙሱ የወጣ ጂኒ የሚሆንበት ጊዜ ያን ያህል ሩቅ ላይሆን ይችላል›› ብለውኛል፡፡ በእርግጥ ይህንን መላ-ምት ያጠናከረው እርሳቸው ጠቅላይ ሚንስትር ሆነው ከተሾሙ በኋላ፣ ሁለት የደኢህዴን ሰዎች በጠቅላይ ሚንስትር ቢሮ ሲሾሙ፣ አንድ ሌላ የፓርቲው ሰው ደግሞ የፀረ-ሙስና ምክትል ኮሚሽነር እንዲሆኑ መደረጉ ይመስለኛል፡፡ በግሌ እነዚህ ሁሉ ስራዎች ከእርሳቸው ጀርባ ያለውን ኃይል የያዙት አንጋፋ ታጋዮች ‹‹ሰውየው አሻንጉሊት አይደለም›› የሚል የማሳሳቻ መረጃ ለመስጠት እያደረጉት ያለ ነገር አይደለም ለማለትም አልደፍርም፡፡
